FI Euroopan unionin virallinen lehti L 313/47

KOMISSION TÄYTÄNTÖÖNPANOASETUS (EU) N:o 1188/2013,

annettu 21 päivänä marraskuuta 2013,

Espanjan satamiin purkavia etelänkummeliturska- ja keisarihummerikantojen kalastusta Cantabrianmerellä ja Iberian niemimaan länsipuolella harjoittavia unionin aluksia koskevan ennen satamaantuloa tehtävän ilmoituksen määräajan lyhentämisestä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 17 artiklan 6 kohdan,

sekä katsoo seuraavaa:

(1) Asetuksen (EY) N:o 1224/2009 17 artiklan 1 kohdan mukaisesti kokonaispituudeltaan vähintään 12 metriä pitkien ja monivuotisten suunnitelmien kattamien lajien kalastusta harjoittavien unionin kalastusalusten päälliköiden, joita koskee velvollisuus kirjata kalastuspäiväkirjan tiedot sähköisesti, on ilmoitettava purkamisaikomuksestaan lippujäsenvaltionsa toimivaltaisille viranomaisille vähintään neljä tuntia ennen arvioitua satamaantuloaikaa.

(2) Asetuksen 17 artiklan 2 kohdan mukaisesti kun unionin kalastusalus aikoo saapua muun jäsenvaltion kuin lippujäsenvaltion satamaan, sen lippujäsenvaltion toimivaltaisten viranomaisten on heti sähköisen ennakkoilmoituksen vastaanotettuaan toimitettava se asianomaisen rannikkojäsenvaltion toimivaltaisille viranomaisille.

(3) Asetuksen 17 artiklan 6 kohdan mukaisesti komissio voi asettaa toisen määräajan ilmoituksen tekemiselle ottaen huomioon muun muassa kalastustuotteiden lajin sekä kalavesien, purkamispaikkojen ja niiden satamien välisen välimatkan, joissa kyseiset alukset on rekisteröity.

(4) Espanja pyysi 28 päivänä syyskuuta 2012, että asetuksen (EY) N:o 1224/2009 17 artiklan 1 kohdassa säädettyä ilmoituksen tekemisen määräaikaa lyhennettäisiin vähintään kahteen ja puoleen tuntiin Espanjan lipun alla purjehtivien etelänkummeliturska- ja keisarihummerikantoja Cantabrianmerellä ja Iberian niemimaan länsipuolella kalastavien alusten osalta. Pyyntö koskee suunnitelman mukaisesti toimivista eri laivastoista pohjatroolareita, verkkoaluksia ja pohjasiima-aluksia Cantabrianmerellä ja Iberian niemimaan länsipuolella tapahtuvan kalastuksen sekä pohjatroolareita Portugalin vesillä tapahtuvan kalastuksen osalta.

(5) Etelänkummeliturska- ja keisarihummerikantoja Cantabrianmerellä ja Iberian niemimaan länsipuolella koskee etelänkummeliturska- ja keisarihummerikantojen elvytystoimenpiteistä Cantabrianmerellä ja Iberian niemimaan länsipuolella sekä kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla annetun asetuksen (EY) N:o 850/98 muuttamisesta 20 päivänä joulukuuta 2005 annetussa neuvoston asetuksessa (EY) N:o 2166/2005 (2) vahvistettu monivuotinen suunnitelma.

(6) Espanjan toimittamat paikkatiedot osoittavat, että johdanto-osan 4 kappaleessa mainitut Espanjan lipun alla purjehtivat kyseiset laivastot toimivat yleensä kalavesillä, jotka ovat alle neljän tunnin välimatkan päässä niiden purkamissatamista. Kyseiset purkamissatamat ovat toisaalta aina alle kahden ja puolen tunnin välimatkan päässä Espanjan valvontaviranomaisten toimipaikoista. Jos kyseiset alukset valitaan tarkastettaviksi, ennakkoilmoitusta koskeva vähintään kahden ja puolen tunnin määräaika antaisi näin ollen asianomaisille valvontaviranomaisille mahdollisuuden vastaavan tarkastuksen tekemiseen. Sen vuoksi on aiheellista lyhentää ennakkoilmoituksen määräaikaa vähintään kahteen ja puoleen tuntiin.

(7) Tasa-arvoisen kohtelun vuoksi samaa lyhennettyä ennakkoilmoituksen määräaikaa olisi sovellettava muiden jäsenvaltioiden aluksiin, jotka aikovat purkaa Espanjan satamiin.

(8) Espanjan olisi arvioitava ilmoituksen tekemistä koskevan lyhennetyn määräajan vaikutuksia asianomaisten alusten saaliiden purkamisten valvontaan yhden vuoden kuluttua tämän asetuksen voimaantulosta ja toimitettava komissiolle kertomus. Komissio seuraa ennakkoilmoituksen tekemistä koskevan lyhennetyn määräajan soveltamista sen osalta, miten tehokkaasti kansalliset valvontaviranomaiset tekevät asianomaisten alusten tarkastuksia. Jos Espanjan toimittaman kertomuksen tai asetuksen (EY) N:o 1224/2009 X osaston mukaisesti komission toteuttamien tarkistusten, tarkastusten ja tutkimusten perusteella näyttää siltä, että ilmoituksen tekemistä koskeva lyhennetty määräaika ei ole riittävä sen varmistamiseksi, että Espanja valvoo saaliiden purkamista asianmukaisesti, komissio tarkistaa kyseistä määräaikaa sen mukaisesti.

(9) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

1. Asetuksessa (EY) N:o 2166/2005 vahvistettujen monivuotisten suunnitelmien kattamien lajien kalastusta harjoittavien unionin alusten, jotka purkavat saaliinsa Espanjassa ja kuuluvat 2 kohdassa lueteltuihin laivastoihin, asetuksen (EY) N:o 1224/2009 17 artiklan 1 kohdassa säädetty ilmoituksen tekemistä koskeva neljän tunnin vähimmäismääräaika lyhennetään kahteen ja puolen tuntiin.

2. Edellä olevaa 1 kohtaa sovelletaan ainoastaan seuraaviin kalastusaluksiin:

a) pohjatroolareihin (TR), verkkoaluksiin (GN) ja pohjasiima-aluksiin (LL), jotka harjoittavat asetuksessa (EY) N:o 2166/2005 vahvistettujen monivuotisten suunnitelmien kattamien etelänkummeliturska- ja keisarihummerikantojen kalastusta Cantabrianmerellä ja Iberian niemimaan luoteispuolella (ICES-alueet VIIIc ja IXa);

b) pohjatroolareihin (TR), jotka harjoittavat asetuksessa (EY) N:o 2166/2005 vahvistettujen monivuotisten suunnitelmien kattamien etelänkummeliturska- ja keisarihummerikantojen kalastusta Portugalin vesillä (ICES-alue IXa).

2 artikla

Espanjan on toimitettava yhden vuoden kuluttua tämän asetuksen voimaantulosta komissiolle kertomus siitä, miten ilmoituksen tekemistä koskeva lyhennetty määräaika on vaikuttanut 1 artiklassa tarkoitettujen alusten saaliiden purkamisen valvontaan.

3 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä marraskuuta 2013. Komission puolesta Puheenjohtaja José Manuel BARROSO

(1) EUVL L 343, 22.12.2009, s. 1.

(2) EUVL L 345, 28.12.2005, s. 5.